KIRJALLINEN KYSYMYS E-2564/01 esittäjä(t): Rodi Kratsa-Tsagaropoulou (PPE-DE) komissiolle. Eurooppalaiset mellakkapoliisijoukot.



Virallinen lehti nro 115 E , 16/05/2002 s. 0120 - 0121



KIRJALLINEN KYSYMYS E-2564/01 esittäjä(t): Rodi Kratsa-Tsagaropoulou (PPE-DE) komissiolle (21. syyskuuta 2001) Aihe: Eurooppalaiset mellakkapoliisijoukot Genovan huippukokouksen tapahtumien jälkeen Saksan sisäministeri Otto Schily ja hänen italialainen kollegansa Claudio Scajola ehdottivat eurooppalaisten mellakkapoliisijoukkojen perustamista (eurooppalaisten rajavartiostojoukkojen mallin mukaisesti) sekä tietokannan luomista, johon kirjataan väkivaltaan syyllistyvien mielenosoittajien tiedot. Samaa ajatusta tuki äskettäin myös Saksan liittokansleri Schröder ehdottaen poliisin valmiusjoukkojen luomista, jotka toimisivat Europolin alaisina. Kyseiset ehdotukset ovat aiheuttaneet hämmennystä, koska ne ovat herättäneet negatiivisia reaktioita kaikissa jäsenvaltioissa. Komission jäsen António Vitorino totesi Haagissa 8. kesäkuuta 2001 pidetyssä Europolin kokouksessa, että komission ja jäsenvaltioiden on alettava pohtia entistä tarkemmin Europolin ja Eurojustin tehtäviä ja niiden välistä suhdetta, kun otetaan huomioon, että Europolilla ei ole täytäntöönpanovaltuuksia eikä se ole minkään tuomioistuimen valvonnan alaisuudessa. Aikooko komissio siis sisällyttää terrorismin ja rikollisuuden vastustamiseen tähtäävään yhteisön yleiseen politiikkaan tällaisen mahdollisuuden ja tehdä konkreettisia aloitteita erityisten eurooppalaisten mellakkapoliisijoukkojen luomiseksi? Vai uskooko se sitä vastoin, että sen suunnittelemilla toimilla jäsenvaltioiden poliisiviranomaisten välisen välittömän toiminnallisen yhteistyön kehittämiseksi ja Europolin toimivaltuuksia laajentamalla pystytään torjumaan lisääntynyttä rikollisuutta ja väkivaltaa? Miten komission mielestä voitaisiin vahvistaa poliisin toimintaa Euroopan tasolla ilman että kansalaisten yksilönoikeuksia rajoitetaan? António Vitorinon komission puolesta antama vastaus (3. joulukuuta 2001) Eurooppalaisten mellakkapoliisijoukkojen luomista koskevan kysymyksen osalta pyydämme arvoisaa parlamentin jäsentä ystävällisesti katsomaan komission vastausta Anna Karamanoun kirjalliseen kysymykseen E-2476/01(1). Terrorismin torjunnan osalta todettakoon, että Yhdysvaltoihin 11. syyskuuta 2001 kohdistuneiden iskujen jälkeen pidettiin erityinen oikeus- ja sisäasioiden neuvosto 20. syyskuuta 2001. Siinä sovittiin laajasta konkreettisten toimenpiteiden luettelosta yhteistyön vahvistamiseksi ja terrorismin torjunnan tehostamiseksi. Toimenpiteisiin sisältyy erityisen terrorisminvastaisen yksikön perustaminen Europoliin. Europolilla ei kuitenkaan ole tutkintavaltuuksia. Europol voi osallistua terrorismin torjuntaan helpottamalla jäsenvaltioiden välistä tietojenvaihtoa ja avustamalla analysoinnissa. Niiden päätelmien valossa, joita tehtiin oikeus- ja sisäasioiden neuvostossa 20., 27. ja 28. syyskuuta 2001, ylimääräisessä Eurooppa-neuvostossa 21. syyskuuta 2001, yhteisessä Ecofin- ja oikeus- ja sisäasioiden neuvostossa ja ylimääräisessä oikeus-ja sisäasioiden neuvostossa 16. lokakuuta 2001 sekä valtion- ja hallitusten päämiesten epävirallisessa kokouksessa Gentissä 19. lokakuuta 2001, komissio on optimistinen sen suhteen, että EU onnistuu niiden vakavien rikosten eri muotojen torjunnassa, joita olemme viime aikoina joutuneet kohtaamaan. Komissiolla ei ole mitään syytä uskoa, että asialla olisi vaikutusta kansalaisten perusoikeuksiin unionissa. (1) EYVL C 93 E, 18.4.2002, s. 137.